I artikel 4 indsættes følgende stykker:

»-1a. Medlemsstaterne sikrer, at emballage fremstilles på en sådan måde, at det ikke indeholder stoffer i koncentrationer over 0,01 %, som er kræftfremkaldende, mutagene eller reproduktionstoksiske, eller som har hormonforstyrrende virkninger. Medlemsstaterne sikrer, at emballage fremstilles på en sådan måde, at det ikke indeholder »oxo-fragmenterbare« plastmaterialer. Disse foranstaltninger opnås senest den … (*5) . [Ændring 30]

1a. Medlemsstaterne træffer foranstaltninger med henblik på at opnå en varig mindskelse af forbruget af letvægtsplastbæreposer på deres område senest to år efter dette direktivs ikrafttræden på henholdsvis mindst:

— 50 % senest den … (*6) og

— 80 % senest den … (*7)

i forhold til gennemsnitsforbruget i Unionen i 2010. [Ændring 31]

Medlemsstaterne træffer foranstaltninger for at sikre, at de økonomiske aktører, der sælger fødevarer, ikke stiller plastbæreposer omkostningsfrit til rådighed med undtagelse af plastbæreposer med en meget lav vægt eller alternativer hertil som omhandlet i sjette afsnit.

Medlemsstaterne sikrer, at de økonomiske aktører, der sælger fødevarer, opkræver en pris for letvægtsplastbæreposer, som er virkningsfuld og forholdsmæssig, for derved at nå reduktionsmålet som omhandlet i første afsnit. Medlemsstaterne sikrer, at de økonomiske aktører, der sælger fødevarer, som minimum opkræver den samme pris for tykkere plastbæreposer, og at de ikke udskifter letvægtsplastbæreposer med plastbæreposer med en meget lav vægt på salgsstedet. Medlemsstaterne træffer sådanne foranstaltninger senest den … (*8).

Medlemsstater, som har vedtaget en særskilt indsamling af bioaffald, kan kræve, at de økonomiske aktører, der sælger fødevarer, mindsker prisen på op til 50 % på letvægtsplastbæreposer, der er bionedbrydelige og komposterbare.

Medlemsstaterne tilskynder de økonomiske aktører, der sælger ikke-fødevarerelaterede varer, til at opkræve en pris for plastbæreposer, således at den er virkningsfuld og forholdsmæssig for derved at nå reduktionsmålene som omhandlet i første afsnit. [Ændring 32]

Medlemsstaterne træffer foranstaltninger for at sikre, at anvendelsen af plastbæreposer med en meget lav vægt, der anvendes til indpakning af tørre, uemballerede fødevarer i løs vægt, såsom frugter, grøntsager og konfekturevarer, gradvist udskiftes med bæreposer, der er fremstillet af genbrugspapir, eller med plastbæreposer med en meget lav vægt, som er bionedbrydelige og komposterbare. Medlemsstaterne skal nå et udskiftningsniveau på 50 % senest den … (*9) og på 100 % senest den … (*10) .[Ændring 33]

Disse foranstaltninger kan omfatte anvendelsen af nationale reduktionsmål, Medlemsstaterne kan anvende andre økonomiske instrumenter såvel som samt bevare eller indføre handelsrestriktioner som en undtagelse fra artikel 18. Sådanne foranstaltninger må imidlertid ikke udgøre et middel til vilkårlig forskelsbehandling eller udgøre en skjult begrænsning af samhandelen mellem medlemsstaterne. [Ændring 34]

Medlemsstaterne rapporterer om virkningen af disse foranstaltninger på den overordnede produktion af emballageaffald, når de forelægger rapport til Kommissionen i henhold til artikel 17.

1b. Detailhandlere skal give forbrugerne mulighed for at afvise og forlade salgsstedet uden emballage, som de anser for overflødig, navnlig bæreposer. Detailhandlere sikrer, at denne emballage enten genbruges eller genvindes. [Ændring 35]

1c. Kommissionen og medlemsstaterne skal som minimum i løbet af det første år efter dette direktivs ikrafttræden fremme offentlige oplysnings- og bevidstgørelseskampagner om de negative miljømæssige virkninger af en overdreven brug af konventionelle plastikposer. [Ændring 36]

1d. Medlemsstaterne sikrer, at foranstaltningerne til mindskelse af forbruget af letvægtsplastbæreposer ikke fører til en overordnet stigning i produktionen af emballage.« [Ændring 38]

(*5) To år efter dette direktivs ikrafttræden. "

(*6) Tre år efter dette direktivs ikrafttræden. "

(*7) Fem år efter dette direktivs ikrafttræden. "

(*8) To år efter dette direktivs ikrafttræden. "

(*9) Tre år efter dette direktivs ikrafttræden. "

(*10) Fem år efter dette direktivs ikrafttræden. "